गुजरी पल भर ओह्दे पासै दिक्खदी रेही फी मुड़ी ते डेरे अल्ल टुरी पेई। नैनसुख इकतार उसी जंदे दिक्खा दा हा। ओह् न्हेरे च इयां गैब होई गेई, जियां अम्बरै पर कोई तारा त्रुट्टदा ऐ ते न्हेरे च लोप होई जंदा ऐ। फी बल्लें बल्लें टुरदा ओह् तवी कोल पुज्जी गेआ। कल हाड़ै दा पानी बन्ने त्रोड़ा दा हा, पर हून ओह् इयां बगा दा हा, जियां उसी कुसा चुप रौह्ने दा सराप देई ओड़ेआ ऐ। नैनसुख मता चिर उत्थैं खड़ोता रेहा।